Aseiden määrää mittaava Small Arms Survey on päivittänyt lukunsa nykyaikaan: Suomessa on laillisia ja laittomia siviiliaseita suhteellisesti suurinpiirtein saman verran kuin Kyproksella ja Islannissa, noissa paheiden pesämaissa.

Nyt äkkiä kauhistelemaan islantilaisten viikinkien mieltymystä pyssyihinsä! Kuva: IcelandHuntingGuide

Sveitsiläinen pienaseiden määrää mittaava Small Arms Survey -tutkimusyhteisö on viime viikolla julkistanut tuoreet tilastoluvut eri valtioiden "asetiheyksistä". Tulokset ehkä yllättävät - sillä vuoden 2017 lukuihin perustuva tilasto näyttää Suomen osalta varsin oikeansuuntaiselta.



Vuonna 2007 sama tutkimus herätti täällä suurta ihmetystä. Tutkijat olivat vahingossa arvioineet Suomen asemäärät samalle tasolle Yhdysvaltain ja sisällissotaa käyvän Jemenin kanssa. Suomen lukuihin oli lisätty varmuuden vuoksi hatusta vedettynä satojen tuhansien laittomien pyssyjen suma, sillä perusteella että "muissakin entisissä itäblokin maissa" oli armeijalta kadonneita kalashnikoveja joka torpassa.



Tutkijat myönsivät erheensä myöhemmin reilusti, mutta alkuperäinen virheellinen tilasto jäi elämään ikuisesti intterwebsin syövereihin.

Tämä aiheutti niin sanotun Jemen-myytin, jota media ja jotkut kansanedustajatkin toistelivat vuosikausia: Suomi olisi poikkeuksellisen pyssyhullu maa, koska täällä oli "saman verran aseita kuin Jemenissä". ( Lisätietoa surullisenhauskasta myytistä tästä linkistä ) Nyt tutkimus on tehty selvästi tarkemmin kuin ennen. Small Arms Surveyn tutkijat käyttävät lukujensa lähteenä viranomaisten aserekistereitä (mikäli maassa sellainen on olemassa) ja yhdistävät ne muilta tutkimuslaitoksilta tai asiantuntijoilta kerättyihin arvioihin. Näiden perusteella Suomen sijoitus uudella listalla näyttää nyt tältä:



Uudessa tilastossa Yhdysvallat on yhä kirkkaasti kärjessä. Sataa ihmistä kohti siellä olisi tutkijain arvion mukaan yli 120 laillista ja laitonta asetta. Suomi sijoittuu listan puoliväliin, tutkijat arvioivat että täällä olisi 32,4 laillista ja laitonta asetta sataa ihmistä kohti. Olemme tällä määrällä tilastossa aika tarkasti Kyproksen ja Islannin välissä. Hyvin lähellä samoja lukuja ollaan Itävallassa ja Norjassa. Tilasto ei ole täysin vertailukelpoinen, sillä eri maiden aselainsäädännöissä on suuria eroja. Esimerkiksi Suomessa pippurikaasut ja muut kaasusumutteet ovat tilastossa mukana, sillä niiden hallussapitoon tarvitaan ampuma-aseen tavoin poliisin lupa.

Sen sijaan muun muassa Itävallassa, Saksassa, Italiassa, Espanjassa ja Ranskassa kaasuaseita saa ostaa kaupoista vapaasti. Saksassa ja Italiassa sumutteita saa myydä laillisesti jopa alaikäisille. Jos kaasu- ja itsepuolustussumutteet laskettaisiin tilastoihin mukaan, Saksa ja Ranska kiitäisivät todennäköisesti heittämällä Suomen ohi Small Arms Surveyn asemäärissä.

Kaasusumutin lasketaan meillä luvanvaraiseksi aseeksi, mutta esim. Saksassa ja Ranskassa ne eivät tilastoidu koska niitä saa myydä vapaasti. Kuva: Sabre

Suomessa olevien yksityisten omistamien aseiden määrä on laskenut tasaisesti koko vuosikymmenen ajan. Nykyisin täällä on noin 1,5 miljoonaa luvallista asetta, ja aseenomistajia on poliisin mukaan noin 600 000. Valtaosa aseista on metsästyshaulikoita ja -kiväärejä, johtuen metsästäjien suuresta määrästä. Lyhyitä käsiaseita eli pistooleja ja revolvereita on poliisin aseluparekisterissä runsaat 220 000.

Esimerkiksi Norjassa lyhyitä käsiaseita on yli kolme kertaa enemmän. Small Arms Survey on tilastoja tehdessään nyt lisännyt Suomen asemääriin parisen sataa tuhatta laitonta asetta. Tämä arvio voi olla oikea tai väärä, sitä eivät viranomaisetkaan tiedä. Sveitsiläisten keräämää tilastoa vääristävät hieman myös Suomen perinteiset rinnakkaislupakäytännöt: samalla aseella voi olla useampia lupia esimerkiksi perheenjäsenten kesken. Täällä on yleinen tapa, että aikuisilla jälkeläisillä on rinnakkaisluvat vanhempiensa tai muiden lähisukulaistensa metsästysaseisiin. Tällöin esimerkiksi kolme eri lupaa ei tarkoita kolmea eri asetta, vaan kaikkien näiden ihmisten luvat ovat yhteen ja samaan torrakkoon. Joka tapauksessa Suomen pyssynomistajien Jemen-myytti sai nyt lopullisen niitin uusista tutkimusluvuista - mikä ei tietenkään takaa sitä etteikö sitä kaivettaisi joskus uudelleen aselakikeskusteluissa esiin.